Цішку Гартнаму (Колас)
Трудная дарога, праца, гараванне,
         Доўгія гады. 
А навокал цемра, злыдняў скагатанне, 
Над працоўным людам здзекі, наруганне — 
        Ўсё было тады!

Але рушыў смела ты ў сваё блуканне, 
        Моцны, малады, 
Каб у далеч тую, у яснае ранне 
З песнямі змагання, іскрамі світання 
         Пралажыць сляды.

След праложан, браце, знойдзен шлях шырокі 
          Для працоўных мас. 
Хоць сачыла ліха ўсюды твае крокі, 
Не прапаў жа ў пушчы голас адзінокі, 
I агонь не згас.

Нашым вольным гоням, дзе лягла пуціна, 
       Даў і ты свой дар, 
I цябе за гэта, як дбалага сына, 
Прывітае шчыра родная краіна. 
       Дык жыві ж, пясняр!
1928

Вершы Якуба Коласа
Творы 1928 года
Творы пра Цішку Гартнага